
Persongalleri

Paal Albert Løwfold, direktør på Hotell Arendal

Julia Løwfold, født Frost, Paal Alberts kone

Marie, datter

Arthur, sønn

 

Amanda Lind, serveringsdame i restauranten

Guro Jansen, serveringsdame i restauranten, Amandas bestevenninne

Asbjørn Lind, Amandas lillebror

Øyvind Lind, Amanda og Asbjørns onkel

Magnus Landmark, medlem av Arbeiderpartiet, studerer juss ved Det Kongelige Fredriks universitet

 

Mary Møller Duus, Sangerinne i Michael Duus kvartett

Michael Duus, saksofon, Marys ektemann

Karsten Strøm, piano

Odd Bakken, trompet

 

Oscar Løwfold, Paal Alberts bror

Teresie Løwfold, Oscars kone

 

Jules Hall, teaterdirektør

Rudolf Wærenskiold, skuespiller

Rosa Jacobsen, skuespillerinne

 

Bernhard Hagen, hovmester

Judith Jørgensen, koldjomfru

Einar Thorsen, kjøkkensjef

Hjørdis Haugen, oldfrue

 

Oversikt over hotellets etasjer:

 

Første etasje: Hovedinngang og resepsjon, hotelldirektørens kontor, telefoner for hotellets gjester og restaurant med egen inngang.

 

Andre etasje: Varmt- og koldtkjøkken, frokostsal for hotellets gjester, spiserom for de ansatte, salonger som leies ut til selskaper, leseværelse, vaktrom for nattevakten og gjesteværelser.

 

Tredje etasje: Gjesteværelser.

 

Fjerde etasje: Privat bolig for familien Løwfold med egen takterrasse og rosehage, samt gjesteværelser, værelser for ansatte som bor på hotellet, vaskeri og tørkeloft, lintøylager, systue og takrestaurant.


Slik sluttet forrige bok:

Bilen deres sto parkert på Langbryggen med fronten mot sjøen. Paal Albert låste opp døren på passasjersiden først og åpnet døren for henne. – Vær så god og sett deg inn.

Julia smilte og gjorde som han sa.

Paal Albert lukket døren, og gikk rundt bilen og satte seg inn i førersetet. – Jeg er spent på hva slakter Holm har å si.

Julia var enig, men etter oppussingen tvilte hun på at de hadde råd til å investere i kyr. Uansett hadde de et svært godt forhold til slakter Holm, og det var klart de måtte høre hva han hadde i tankene.

Paal Albert satte nøkkelen i tenningen og vred om. Satte bilen i revers og skulle til å rygge ut fra parkeringsplassen, men da han slapp kløtsjen, gikk bilen fremover.

Julia skrek. Begge forhjulene havnet utfor bryggekanten på et øyeblikk.

Paal Albert bannet høyt, og prøvde fortvilet å få bilen i revers, men det var for sent. Bilen fortsatte fremover … og tippet.

– Paal Albert! hylte Julia.

Bilen traff vannflaten med et plask. Alt gikk så fort. Julia rev i døren, men fikk den ikke opp. Vannet sto allerede langt oppover bilen. Hun var vettskremt. Det var ikke mer enn noen timer siden hun hadde tenkt på hvor perfekt livet hennes var.


Kapittel 1

Vannet slo oppover panseret på bilen. Julia rev i døren for andre gang, men det var nytteløst. Døren var ikke til å rikke. Panikken fylte henne i takt med at vannet strømmet inn i bilen.

– Ikke riv i døren! ropte Paal Albert.

Julia snudde seg og stirret på ham med vilt blikk, så redd at hun ikke klarte å få frem et ord.

– Det er allerede for sent å åpne den, sa han rolig. – Døren går ikke opp på grunn av vannet.

Julia stirret ned på fanget sitt. Vannet nådde henne allerede til knærne.

– Vi har ikke mange sekunder på å komme oss ut av bilen, fortsatte Paal Albert.

– Vi kommer oss ikke ut, Paal Albert … Bilen synker for fort! Vi kommer til å dø! Julia klarte nesten ikke å styre panikken som rev og slet i henne. Hvordan kunne ektemannen være så rolig? De sank. Vannet fylte bilen. Hjertet hamret så hardt i brystet hennes at det føltes som om det skulle sprenges.

– Se på meg, Julia! Ingen skal dø, men du må puste rolig og høre på det jeg sier. Vi blir nødt til å komme oss ut gjennom vinduet.

Julia stirret på ham med vidt oppsperrede øyne.

– Forstår du hva jeg sier? Vi har dårlig tid!

– Men … vi kommer til å drukne om vi åpner vinduene …

– Hør på meg, Julia. Vi må ut nå! Bilen synker …

– Jeg vet det, jeg vet det. Julia hikstet. Kroppen skalv ukontrollert og tårene rant.

– Klarer du å sveive ned vinduet ditt?

– J-jeg vet ikke … Hendene mine … D-de skjelver sånn … Jeg er redd, Paal Albert.

– Du blir nødt til å klare dette. Vi sveiver ned vinduene våre på likt, og så må vi komme oss ut så fort vi kan. Det må skje nå. Han så alvorlig på henne, og snakket raskt og innstendig.

Julia blåste bort håret fra ansiktet og nikket konsentrert. Panikken stakk så det verket i brystet, men skulle de klare å redde seg ut av bilen, visste hun at hun måtte gjøre som Paal Albert sa.

– Ta deg sammen, mumlet hun til seg selv. – Ta deg sammen, du kan klare dette …

– Er du klar? ropte Paal Albert.

Hvert sekund var kostbart. Hun la hånden på vindussveiven …

– Nå, ropte Paal Albert og sveivet ned vinduet. Julia gjorde det samme. Vannet flommet inn i kupeen. Frådende, iskaldt vann.

– Nei, vi drukner! ropte Julia mens tårene spratt fra øynene hennes. Frykten tok overhånd og med ett var kroppen som lammet. Alle tankene i hodet hennes eksploderte i et voldsomt kaos. Hun følte ikke lenger at hun var til stede i sin egen kropp. Hånden hennes klarte ikke å sveive videre. Hun så vannet fosse inn med et brøl. Vindusåpningen var for smal til at hun kunne ta seg ut gjennom den. Hun hadde ikke klart å gjøre det hun hadde fått beskjed om. Øynene hennes gled igjen. For sitt indre så hun seg selv forsvinne ned i dypet sammen med bilen …

– Du må ut gjennom vinduet mitt! brølte Paal Albert og dro henne over fanget sitt.

Julia kom til seg selv da hun falt over mot Paal Albert. Hodet hennes kom under vann. Hun trakk inn vann, og begynte straks å hoste voldsomt. Hun sparket ifra med begge beina i vill panikk og bakset med armene. Paal Albert halte henne opp av vannet. Hun ble liggende på skrå over ham mens vannet fosset inn gjennom det åpne vinduet.

– Det er bra, Julia. Nå må du videre ut av bilen.

– Jeg vet ikke om jeg klarer det, Paal Albert …

– Selvfølgelig klarer du det, ropte Paal Albert gjennom kaoset av vann. – Pust inn så dypt du kan og svøm mot overflaten.

Julia nikket innbitt. Hun pustet altfor raskt og hjertet hamret vilt i brystet.

– Kom igjen, kjære. Dette klarer du. Paal Albert smilte til henne, men smilet var anspent og hun kunne se frykten i øynene hans nå.

Hun trakk pusten så dypt hun klarte. En gang. To …

– Jeg elsker deg, Julia, sa Paal Albert og strøk henne over kinnet, og mer rakk han ikke å si før vannet fylte kupeen. Bilen sank raskt ned i dypet.

Julia dro seg fremover. Hun sparket ifra med beina samtidig som hun halte seg ut gjennom bilvinduet. Paal Albert hjalp til og dyttet henne, og hun svømte ut gjennom vinduet.

Mangelen på luft sprengte i lungene, og panikken gjorde det hele bare verre. Alt var bare et kaos av mørke og vann. Hun så ingenting. Hva var opp og hva var ned? Og hvor var Paal Albert? Hun prøvde å se etter ham … etter bilen …

Så klarte hun ikke å holde pusten lenger og trakk inn vann.


Kapittel 2

– Det er ikke sant! sa Asbjørn fortvilet. – Jeg ville aldri stjålet fra hotellets gjester.

– Både stuepiken og jeg så at du gikk inn på gjestens værelse, og da vi kom inn sto du med lommeuret hans i hånden, sa oldfruen og la armene i kors. – Det er åpenbart hva du hadde i tankene!

– Asbjørn, hva tenkte du på? Amanda kunne knapt tro sine egne ører. Hjertet sank i brystet hennes. Broren hadde ikke arbeidet som pikkolo i mer enn et par uker, og så gjorde han dette!

– Men jeg sier jo at jeg slett ikke hadde til hensikt å stjele fra gjesten! sa Asbjørn opprørt. Øynene hans var blanke. – Dere må tro meg …

– Vi tok deg på fersk gjerning, unge mann, sa oldfruen og snurpet munnen sammen.

– Jeg skulle bare legge lommeuret tilbake, fortsatte Asbjørn og slo ut med armene. – Jeg fant lommeuret i korridoren rett utenfor værelset hans. Det er helt sant. Jeg så gjesten forlate værelset i sted, og visste at han ikke var der. Jeg bestemte meg for å legge det på plass til han kom tilbake.

– Forteller du sannheten nå? Amanda ville så gjerne tro ham. Håpet så inderlig at han snakket sant.

– Jeg sverger!

Amanda møtte blikket hans. Broren virket oppriktig, men oldfruen var ikke overbevist.

– Jeg forstår at du prøver å berge ditt eget skinn, unge mann, men jeg har arbeidet ved dette hotellet i mange år og jeg har hørt min andel av bortforklaringer og unnskyldninger. Jeg er ikke lettlurt.

– Jeg tror på forklaringen hans, sa Amanda lavt. Asbjørn var ingen tyv. I løpet av årene på gården hadde de begge fått erfare at uærlighet ikke lønnet seg. Selv det å lure seg til et ekstra glass melk, kunne straffe seg hardt.

– Jeg forstår at du gjerne vil hjelpe broren din, frøken Lind, men han ble tatt på fersk gjerning. Stuepiken var også vitne til det. Ikke sant? Oldfruen så på henne.

– Jo, det stemmer, oldfrue, svarte hun lavt og høflig.

– Jeg avskjediger deg med øyeblikkelig virkning, unge mann. Du kan legge fra deg arbeidsuniformen i garderoben når du går.

– Men det er ikke rettferdig, utbrøt Asbjørn fortvilet.

– Jeg er enig. Vi må i det minste sjekke om det han forteller stemmer, sa Amanda forferdet.

– Det vil uansett ikke hjelpe, frøken Lind. Han var på værelset til en gjest, og der har han ikke noe å gjøre når gjesten selv ikke befinner seg der. Det er kun stuepikene som kan gå inn på værelsene. Det vet alle ved dette hotellet.

– Jeg forstår at jeg var ubetenksom, oldfrue, men det var aldri i mine tanker å stjele, sa Asbjørn og prøvde å snakke så rolig og behersket han klarte, men det var ikke lett.

Oldfruen kikket overbærende på ham. – Ikke det?

– Nei, jeg sverger ved min døde mors sjel at jeg forteller sannheten.

– Så fortell meg en ting. Hvordan visste du om lommeuret?

Et øyeblikk bare så Asbjørn på henne.

– Jeg tenkte meg det, fortsatte hun før han fikk svart. – Hvordan kunne du vite at akkurat denne gjesten hadde et slikt lommeur? Du gikk inn på værelset i den hensikt å stjele det du kunne finne. Det er sannheten.

– Nei! Jeg bar opp bagasjen for denne gjesten i går, og det var slik jeg kom til å se lommeuret hans. Han tok det opp og sjekket tiden mens jeg var der. Jeg synes det var et svært spesielt og pent ur. Jeg er fryktelig lei meg for at jeg gikk inn på værelset. Bare vær så snill og gi meg en ny sjanse. Noe slikt skal aldri gjenta seg. Jeg lover … Asbjørn stirret på oldfruen med desperasjon i blikket. Underleppen hans skalv.

– Jeg kommer til å rapportere alt sammen til herr Løwfold, så får det bli opp til ham å avgjøre den videre skjebnen din, men han stoler på min dømmekraft. Dine dager på dette hotellet er talte, unge mann.

Amanda strøk broren trøstende over skulderen. Han var sønderknust.

Amanda var så fortvilet at hun slet med å holde tårene tilbake, men ingen av dem kunne  si imot oldfruen. Asbjørn hadde ikke noe annet valg enn å gå hjem.

